Dubay amiri shayx Muhammad bin Rashid Al Maktum yo‘l harakati qoidasiga amal qilishda o‘rnak ko‘rsatdi. Internetda amirning shahar chorrahalaridan birida yonidagi yo‘ldoshlari bilan svetoforning yashil yonishini va yo‘ldan o‘tishni kutayotgan tasvirlangan video paydo bo‘ldi. Chiroq yashil yonganida amir va uning sheriklari piyodalar o‘tish yo‘lagidan o‘tib olishgan. Buni kuzatib turgan odamlar esa uning bu ishiga tahsin aytishgan. Yo‘l harakati qoidalarini buzayotgan haydovchi va yo‘lovchilar o‘z qilmishlaridan biroz xijolat bo‘lishsa bo‘lardi, deging keladi. Chunki odob-axloqqa, tartib-intizomga amal qilgan kishi chetdan qaraganda juda chiroyli ko‘rinadi. Ularning qoidabuzarliklari esa barchaga, jumladan, o‘zlariga ham ziyon keltiradi.